Наукэм инэу зыщыхэхъорэ ыкIи дунаим щыхъу-щышIэхэрэм яхьылIэгъэ къэбархэр бэ дэдэу зыщыхъугъэ тилъэхъан шIэныгъэ пстэухэм апае къыхаутырэмэ япчъагъэ хэхъо зэпыт. КъызэралъытагъэмкIэ, джыдэдэм тыкъэзыуцухьэрэ пкъыгъо зэфэшъхьафхэм цIэу яIэр миллион пчъагъэ мэхъу, етIани ахэмэ илъэс къэс минипшI пчъагъэ ахэхъо. А пстэур цIыфым къызIэкIигъэхьани, ыгъэфедэни ылъэкIыщтэп ищыкIэгъэ гущыIалъэхэр, справочникхэр щымыIэхэмэ. ЦIыф лъэпкъхэм яIэрышIылэжьыгъэ (яматериальнэ) ыкIи ягушъхьэлэжьыгъэ (ядуховнэ) щыIакIэ игъэхъагъэхэр, общественнэ гъэпсыкIэм, наукэм, культурэм ыкIи искусствэм яхэхъоныгъэ къэзгъэлъэгъон, зэхэзыубытэн ыкIи цIыфымкIэ Iэрыфэгъу зышIын зылъэкIыщтыр гущыIалъэхэр арых ныIэп. Хьаулыеу аIуагъэп ныIа: «ЦIыф гъэсагъ зыфаIорэр зэкIэри зышIэрэр арэп (ар къыздэхъугъи щыIэп!), къэуцугъэ упчIэм иджэуап къызщигъотыщтыр зышIэрэр ары нахь».